**Informatīvais ziņojums par Latvijas sadarbību ar Ķīnu transporta un loģistikas jomā 16+1 valstu sadarbības formāta un Jaunā Zīda ceļa iniciatīvas ietvaros**

 Satiksmes ministrija ir sagatavojusi informatīvo ziņojumu par Latvijas apņemšanos koordinēt transporta un loģistikas jomu Ķīnas un Centrālās un Austrumeiropas valstu sadarbības formātā 16+1, rīkot 16+1 formāta par transporta nozari atbildīgo ministru sanāksmi Rīgā 2016.gada pirmajā pusgadā un Latvijas pozīciju Ķīnas Jaunā Zīda ceļa iniciatīvas ietvaros.

2015.gada 19.augustā notika Lielo un stratēģiski nozīmīgo investīciju projektu koordinācijas padomes[[1]](#footnote-1) sēde. Sēdē tika nolemts sekojošais:

1. Latvijai uzņemties koordinējošo lomu transporta jomā 16+1 sadarbības formātā;
2. Atbalstīt 16+1 formāta par transporta nozari atbildīgo ministru sanāksmes rīkošanu 2016.gada pirmajā pusgadā Rīgā;
3. Satiksmes ministrijai sagatavot koncepciju piedāvājumam 16+1 ietvaros Latvijai pozicionēties kā koordinējošai valstij transporta jomā 16+1 formāta valstu vidū, kā arī sagatavot Latvijas pozīciju Ķīnas Jaunā Zīda ceļa iniciatīvas – *One Belt, One Road* ietvaros.

Ņemot vērā iepriekš minēto, Satiksmes ministrija izstrādāja šādus dokumentu projektus (skat. pielikumā), kurus turpmāk būs nepieciešams saskaņot ar Ķīnas pusi, kā arī ar pārējām 16+1 formāta valstīm:

1. Latvijas Republikas Satiksmes ministrijas izstrādāts koncepts par transporta un loģistikas jomas koordinēšanu Ķīnas un Centrālās un Austrumeiropas valstu sadarbības formātā 16+1 (izstrādāta sadarbībā ar Ārlietu ministriju);
2. Latvijas Republikas Satiksmes ministrijas un Ķīnas Tautas Republikas Transporta ministrijas Saprašanās memorands par koordinējošā transporta un loģistikas sekretariāta izveidošanu Ķīnas un Centrālās un Austrumeiropas valstu sadarbības formātā 16+1.

Attiecīgie pielikumi informatīvajam ziņojumam ir pievienoti informatīvos nolūkos. Saprašanas memoranda projektu vēl nepieciešams saskaņot ar Ķīnas pusi, kā arī pārējām 15 valstīm 16+1 formātā. Līdz ar to dokumentā ir iespējami grozījumi un papildinājumi. Pēc starpvalstu saskaņošanas procedūras, kā arī pirms paredzētās Saprašanās memoranda parakstīšanas, Satiksmes ministrija saskaņos to ar Tieslietu ministriju un citām iestādēm Ministru kabineta 2009.gada 7.aprīļa noteikumos Nr.300 “Ministru kabineta kārtības rullis” noteiktajā kārtībā.

1. **Latvijas aktivitātes, intereses un perspektīvas Ķīnas un Centrālās un Austrumeiropas valstu sadarbības formāta 16+1 ietvaros, uzņemoties pienākumus koordinēt transporta un loģistikas jomu**

Ķīnas un Centrālās un Austrumeiropas valstu sadarbības formāts 16+1 paredz veicināt Ķīnas sadarbību ar 16 Eiropas valstīm (Čehija, Igaunija, Ungārija, Latvija, Lietuva, Rumānija, Slovākija, Slovēnija, Bulgārija, Horvātija, Polija, Maķedonija, Melnkalne, Serbija, Albānija, Bosnija un Hercegovina) dažādās jomās, tai skaitā – Transportā (sīkāk skat.: <http://www.china-ceec.org/eng/>).

Formāta 16+1 ietvaros dalībvalstis (balstoties uz brīvprātības principa, parasti ikgadējo 16+1 formāta Premjerministru samitu ietvaros, kas notiek gada nogalē) izsaka iniciatīvu uzņemties atbildību par kādas konkrētas sadarbības jomas koordinēšanu.

Latvija līdz šim vairākās Latvijas-Ķīnas augstu amatpersonu tikšanās reizēs, t.sk., Latvijas ministru prezidentei L.Straujumai tiekoties ar Ķīnas premjeru Li Kecjanu 2014.gada decembrī 16+1 samitā Belgradā ir deklarējusi vēmi uzņemties koordinējošās valsts statusu transporta jomā 16+1 formāta ietvaros.

Latvijas koordinējošās valsts statusa iegūšana transporta un loģistikas jomā sniedz Latvijai jaunas iespējas attīstīt sadarbību ar Ķīnu, taču uzliek arī pienākumus, kurus ir iespējams veikt izveidojot speciālo koordinējošo sekretariātu Satiksmes ministrijā, nozīmējot atbildīgās personas, kas veiks šādus koordinējošās funkcijas 16+1 formāta ietvaros:

1. plānos praktiskās sadarbības pasākumus transporta un loģistikas jomā 16+1 formāta ietvaros;
2. gatavos un apkopos informāciju par sadarbību un progresu transporta un loģistikas jomā 16+1 formāta ietvaros ikgadējiem 16+1 formāta Premjerministru samitiem;
3. sniegs nepieciešamo informāciju publiskiem un privātiem partneriem no 16+1 formāta valstīm;
4. sekos līdzi un piedalīsies visos 16+1 formātā pasākumos;
5. piedalīsies ikgadējo par transporta nozari atbildīgo ministru sanāksmju organizēšanā un dienas kārtības veidošanā (pirmā sanāksme tiks organizēta Rīgā, 2016.gadā);
6. izveidos un uzturēs interneta mājas lapu ar informāciju par 16+1 dalībvalstīm, formāta izveides dokumentiem, pasākumiem un to ietvaros sniegtiem ziņojumiem un informāciju, 16+1 valstu failiem ar informāciju par piedāvātām iespējām sadarbībai ar Ķīnu transporta un loģistikas jomā.

 Lai Latvija kļūtu par koordinējošo valsti transporta un loģistikas jomā 16+1 sadarbības formātā ir nepieciešama arī Ķīnas un pārējo sadarbības formātā valstu piekrišana. Tādēļ 2015.gada 19.augustā Lielo un stratēģiski nozīmīgo investīciju projektu koordinācijas padomes sēdē tika nolemts, ka Ārlietu ministrijai būtu nepieciešams izstrādāt lobija pasākumu plānu Latvijas pozicionēšanai kā koordinējošai valstij transporta un loģistikas jomā 16+1 un koordinēt tā īstenošanu sadarbībā ar Ķīnu un pārējām 16+1 formāta valstīm.

Ir jāatzīmē, ka 2015.gada 18.augustā Loģistikas nozares padomes sēdē, kurā piedalās gan lielāko valsts transporta nozares uzņēmumu, gan ostu pārvalžu, gan vairāku nozaru asociāciju pārstāvji, tās locekļi bija vienisprātis, ka koordinējošās lomas uzņemšanās 16+1 formātā veicinātu tranzīta plūsmu piesaisti no Ķīnas. Šāda statusa iegūšana celtu Latvijas transporta un loģistikas atpazīstamību un uzticamību, veicinātu gan divpusēju, gan daudzpusēju sadarbību un palīdzētu konkrētu projektu realizācijā. Padomes locekļi atbalstīja koordinējošās lomas uzņemšanos transporta jomā Ķīnas un Centrālās un Austrumeiropas valstu sadarbības 16+1 formātā un pauda gatavību iesaistīties šī formāta darbībā.

Arī 2015.gada 19.augustā Lielo un stratēģiski nozīmīgo investīciju projektu koordinācijas padomes sēdē satiksmes ministrs A.Matīss sniedza ziņojumu gan par Ķīnas Jaunā Zīda ceļa iniciatīvu – *One Belt One Road*, gan koordinējošās valsts lomas uzņemšanos 16+1 formātā, gan par transporta nozari atbildīgo ministru sanāksmes rīkošanu 16+1 formātā 2016.gadā. Padome atbalstīja priekšlikumu uzņemties koordinējošās valsts lomu transporta un loģistikas jomā 16+1 formātā un uzdeva Satiksmes ministrijai sagatavot koncepciju un iesniegt to Ministru kabinetā. Šie ir ļoti nozīmīgi lēmumi, kas dos iespējas vēl vairāk aktivizēt sadarbību ar Ķīnu. Diskusijās padomes locekļi akcentēja jautājumus par tranzīta koridoru konkurētsēju, kur nepieciešams strādāt pie izmaksu mazināšanas un administratīvo šķēršļu likvidēšanas, pie integrētu piedāvājumu gatavošanas, ietverot dažādas ražojošās sfēras, kā arī attiecīga finansējuma nepieciešamības koordinējošās valsts pienākumu veikšanai un par transporta nozari atbildīgo ministru sanāksmes organizēšanai. Ļoti svarīgi būs veikt savstarpēji koordinētu lobija kampaņu sadarbībā gan ar Ķīnas Tautas republiku, gan pārējām 15 valstīm.

1. **16+1 formāta par transporta nozari atbildīgo ministru sanāksmes organizēšana Rīgā, 2016.gadā**

Nepieciešamība rīkot par transporta nozari atbildīgo ministru sanāksmi 16+1 sadarbības formāta ietvaros 2016.gada pirmajā pusgadā Rīgā ir kontekstā ar Latvijas iniciatīvu uzņemties koordinējošās valsts lomu transporta jomā 16+1 formātā. Plānots, ka ministru sanāksme tiks rīkota katru gadu kādā no 16+1 formāta valstīm rotācijas kārtībā.

Latvija 2014.gada decembrī 16+1 samitā Belgradā jau ir deklarējusi, ka 2015.gadā aprīlī Rīgā tiks organizēta augsta līmeņa konference transporta jomā. 2015.gada 29.-30.aprīlī Rīgā notika 3.ASEM Transporta ministru sanāksme. Tai bija liela nozīme gan Latvijas kā prezidējošās valsts Eiropas Savienības Padomes ietvaros, gan arī daudz plašākā globālā mērogā, akcentējot Latvijas ostu un transporta infrastruktūras iespējas Eirāzijas kravu plūsmu apkalpošanā.

2015.gada 19.augustā Lielo un stratēģiski nozīmīgo investīciju projektu koordinācijas padomes sēdē tika nolemts, ka Satiksmes ministrijai ir jāizstrādā konferences koncepcija un jāiesniedz izskatīšanai Lielo un stratēģiski nozīmīgo investīciju projektu koordinācijas padomē. Satiksmes ministrijai un Ārlietu ministrijai ir jāinformē Ķīnas puse par konferences rīkošanu Latvijā 2016.gada pirmajā pusgadā, jālobē un jāiestrādā to 16+1 valstu vadītāju samita noslēguma dokumentos.

# Ķīnas Jaunā Zīda ceļa iniciatīva – *One Belt, One Road* un Latvijas intereses

Ķīnas Jaunā Zīda ceļa iniciatīva – *One Belt, One Road* (turpmāk OBOR) ir vērsta uz savienojamības un sadarbības attīstību Eirāzijas kontinentā. 2015.gadā martā Ķīnas puse izstrādāja visaptverošo dokumentu minētās iniciatīvas realizācijai, kas paredz veicināt sadarbību starp Eiropas, Āzijas, un Āfrikas valstīm visdažādākās jomās (skat. pielikumā dokumentu: *Vision and Actions on Jointly Building Silk Road Economic Belt and 21-st Century Maritime Silk Road*). Šajā dokumentā ir aprakstīts iniciatīvas izveidošanas pamats, struktūra, sadarbības prioritātes un mehānismi, kā arī Ķīnas un tās reģionu loma iniciatīvas realizācijā un kopīgā nākotnes vīzija.

*The Silk Road Economic Belt* koncentrējās uz integrāciju starp Ķīnu, Centrālo Āziju, Krieviju un Eiropu (Baltijas valstīm), veidojot t.s. jauno Eirāzijas Sauszemes Tiltu – *New Eurasian Land Bridge* un attīstot Ķīnas-Mongolijas-Krievijas, Ķīnas-Centrālās un Rietumu Āzijas un Ķīnas-Indoķīnas pussalas ekonomiskos koridorus, izmantojot starptautisko transporta maršrutu priekšrocības, kas iet caur lielām pilsētām, kurās atrodas rūpniecības un loģistikas centri.

*The 21st-Century Maritime Silk Road* ir izveidots, lai savienotu Ķīnas austrumu krastu ar Eiropu caur Dienvidķīnas jūru un Indijas okeānu, kā arī lai savienotu Ķīnu ar Klusā okeāna dienvidu daļu. Jūras transportā iniciatīva fokusēsies uz drošu un efektīvu transporta savienojumu izveidošanu, savienojot svarīgākās jūras ostas.

Attiecībā uz transporta jomu iniciatīvā ir uzsvērta nepieciešamība veidot savienojumus starp dažādiem ceļu maršrutiem, likvidēt šaurās vietas transporta infrastruktūrā, uzlabot drošību, veidot vienotos mehānismus multimodālā transportēšanas procesā, t.sk. muitas procedūrās, transporta noteikumos un standartos, attīstot ostu un aviācijas infrastruktūru, kā arī paplašinot IT tehnoloģiju izmantošanu loģistikas procesos.

Tirdzniecības jomā ir uzsvērta nepieciešamība samazināt atmuitošanas izmaksas ostās, veidojot „vienotā loga” principu, kā arī samazināt tirdzniecības ne-tarifu barjeras un novērst dubulto nodokļu aplikšanu.

Finanšu integrācijas jomā ir uzsvērta nepieciešamība pielikt kopējās pūles, lai izveidotu Āzijas Infrastruktūras Investīciju Banku un BRICS Jaunās Attīstības Banku, turpināt sarunas par Šanhajas Sadarbības Organizācijas (turpmāk – ŠSO) finanšu institūcijas izveidošanu un uzsākt Zīda Ceļa Fonda darbību pēc iespējas drīz, kā arī stiprināt praktisko sadarbību starp Ķīnas-ASEAN banku asociāciju un ŠSO banku asociāciju.

Iniciatīvas sadarbības mehānisma ietvaros ir paredzēts stiprināt divpusējo sadarbību, veidojot kopīgo plānošanu un attīstīt pilota projektus. Kopīgus projektus ir jārealizē caur dažādām starpvaldību komisijām, kā piem. – *joint committee, mixed committee, coordinating committee.*

Iniciatīvā ir uzsvērts Ķīnas reģionālais aspekts un konkrēto reģionu ģeogrāfiskās priekšrocības, kā piem. Ķīnas Ziemeļrietumu Sjiņdzanas provinces savienojums ar Rietumiem, Centrālo un Dienvidāziju, attīstot provinci kā loģistikas centru. Ir uzsvērts arī Ķīnas provinču priekšrocības, kas robežojas ar Krieviju un Mongoliju – *Inner Mongolia, Heilongjiang, Jilin, Liaoning*, attīstot dzelzceļa savienojumus starp Ķīnu un Krieviju, t.sk. ar Krievijas Tālo Austrumu reģionu pa jūru, izmantojot multimodālo transportu. Ir uzsvērtas ātrgaitas dzelzceļa projekta Maskava-Pekina priekšrocības veidojot Āzijas izeju uz Ziemeļiem. Ir pasvītrota nepieciešamība izveidot koordinācijas mehānismu attiecībā uz dzelzceļa transportu un atmuitošanas procedūrām ostās transporta koridorā starp Ķīnu un Eiropu, veidojot Ķīnas-Eiropas konteinervilcienu zīmolu. Ķīnas centrāliem reģioniem, kur koncentrējas ražošana ir būtiska nozīme transporta savienojumu attīstībā starp Ķīnu un Eiropu.

Sadarbības mehānisma realizācijai būtu jāizstrādā konkrēti plāni un laika grafiki, iesaistot visas valstis, kuras skar šī iniciatīva, kā arī starptautiskas un reģionālās organizācijas.

Tā kā viens no iniciatīvas mērķiem ir veicināt Eirāzijas sauszemes transporta savienojumu attīstību starp Ķīnu, Centrālāziju, Krieviju un Eiropu (Baltiju), kas ir Satiksmes ministrijas svarīgākā prioritāte sadarbībā ar Ķīnu, Satiksmes ministrija uzskata, ka Ķīnas valdības iniciatīva stimulēs transporta attīstību starp Eiropas un Āzijas kontinentiem un tās ietvaros Latvijai būs iespēja piedāvāt Latvijas tranzīta koridora priekšrocības, it īpaši sniedzot iespēju veikt efektīvu Ķīnas preču distribūcijas biznesu Baltijas jūras reģionā. Līdz ar to, Satiksmes ministrija izsaka gatavību iesaistīties Ķīnas iniciatīvas realizēšanā un iesaistīt sadarbības diskusijās Latvijas tranzīta un loģistikas nozares pārstāvjus. Latvijas nostāju būtu jāakcentē un jāiekļauj visās sarunās ar Ķīnu, gan divpusējā, gan daudzpusējā līmenī:

* praktiskā gultnē būtu jāpanāk, lai Latvijas transporta koridori parādītos arī oficiālajās kartēs;
* kā arī jābūt gataviem piedāvāt investīciju projektus, tai skaitā, kopuzņēmumu veidošanu.

 Baltkrievijas vēstniecība ir uzrunājusi Satiksmes ministriju ar iniciatīvu sadarboties Latvijai un Baltkrievijai Ķīnas iniciatīvas realizēšanā. Satiksmes ministrija plāno sadarboties ar Baltkrieviju Ķīnas iniciatīvas realizēšanā, jo abām valstīm ir līdzīgas intereses Ķīnas kravu piesaistē. Sadarbībā ar Ķīnas pusi Minskā tiek veidots jauns industriālais parks “Lielais akmens”, kā arī Ķīnas preču loģistikas centrs. Latvija plāno iesaistīties iespējamajā kravu pārvadājumu loģistikas ķēdē no Baltkrievijas, piedāvājot Minskas loģistikas centram izeju uz ostām un preču distribūciju Ziemeļeiropā.

 Satiksmes ministrija šobrīd gatavo priekšlikumus sadarbībai ar Baltkrieviju Ķīnas preču piegādei.

 Ņemot vērā augstāk minēto, Satiksmes ministrija uzskata, ka Latvijai būtu svarīgi aktīvi iesaistīties un līdzdarboties Ķīnas OBOR iniciatīvā visu tajā minēto nozaru griezumā. Satiksmes ministrijai būtu jāizmanto visas iespējas piedalīties OBOR ietvaros rīkotos pasākumos un jāprezentē Latvijas transporta un loģistikas nozaru piedāvājumus, kā arī jāpiedāvā iekļaut Latvijas transporta infrastruktūru Ķīnas puses izstrādātajās OBOR koridoru kartēs, akcentējot Latvijas iespējas kravu distribūcijā Baltijā un Skandināvijā. Tāpat Satiksmes ministrijai būtu svarīgi sadarbībā ar nozares uzņēmējiem izstrādāt integrētos loģistikas piedāvājumus, ko piedāvāt Ķīnas pusei. Savukārt, citām nozaru ministrijām būtu jāapkopo nozīmīgie investīciju projekti, ko piedāvāt Ķīnas pusei un jāizvērtē iespējas veidot starpnozaru projektus, kuros integrētu transporta un loģistikas pakalpojumus ar industriāliem projektiem, lai radītu arvien lielāku pievienoto vērtību tautsaimniecībai. Ārlietu ministrijai, Ekonomikas ministrijai, Satiksmes ministrijai un Zemkopības ministrijai būtu jāizanalizē situāciju attiecībā uz tranzīta valstīm OBOR telpā, kur politisko un ekonomisko attiecību kvalitāte var ietekmēt Latvijas pievilcīgumu Ķīnas investoru acīs.

Pielikumā:

1. Informatīvā ziņojuma Pielikums Nr.1 – Satiksmes ministrijas izstrādāts dokumenta projekts *Concept of the Ministry of Transport of the Republic of Latvia for coordinating the field of transport and logistics under the Initiative 16+1* (SAMzinop1\_170915\_16+1) angļu valodā uz 3 lapām;
2. Informatīvā ziņojuma Pielikums Nr.2 – Satiksmes ministrijas izstrādāts dokumenta projekts *Memorandum of Understanding between the Ministry of Transport of the Republic of Latvia and the Ministry of Transport of the People`s Republic of China on establishment of a coordinating secretariat of transport and logistics cooperation between China and Central and Eastern European countries* (SAMzinop2\_170915\_16+1) angļu valodā uz 2 lapām;
3. Informatīvā ziņojuma Pielikums Nr.3 – Ķīnas Tautas Republikas izstrādāts dokuments OBOR iniciatīvas realizācijai *Vision and Actions on Jointly Building Silk Road Economic Belt and 21-st Century Maritime Silk Road* (SAMzinop3\_170915\_16+1) angļu valodā uz 16 lapām.

Satiksmes ministrs A.Matīss

Vīza:

Valsts sekretārs K.Ozoliņš

08.10.15 10:00

2094
Sergejs Lukins

67028234, sergejs.lukins@sam.gov.lv

1. Lielo un stratēģiski nozīmīgo investīciju projektu koordinācijas padome ir izveidota un darbojas saskaņā ar Ministru kabineta 2010.gada 10.augusta noteikumiem Nr. 774 „Lielo un stratēģiski nozīmīgo investīciju projektu koordinācijas padomes nolikums” kā koleģiāla un koordinējoša institūcija, kas nodrošina saskaņotu starpresoru sadarbību sekmīgai investīciju projektu īstenošanai Latvijas valsts interesēs. [↑](#footnote-ref-1)